На основу члана 7. став 1. и члана 9. став 1. Закона о финансирању локалне самоуправе („Службени гласник РС“ број 62/06,47/11, 93/12,83/16 и 104/16-други закон) и члана 37. став 1. тачка 26. Статута општине Инђија- пречишћен текст („Службени лист општине Инђија“ број 9/13),

Скупштина општине Инђија на седници одржаној 29. децембра 2017. године, донела је

**ОДЛУКУ**

**О ЛОКАЛНИМ АДМИНИСТРАТИВНИМ ТАКСАМА**

**Члан 1.**

Овом Одлуком уводе се локалне административне таксе (у даљем тексту: таксе), за списе и радње у управним стварима, као и за друге списе и радње које органи општине издају, односно обављају у оквиру послова из своје изворне надлежности.

**Члан 2.**

Списи и радње за које се плаћа такса, и износи такси утврђују се Тарифом локалних административних такси (у даљем тексту:Тарифа), која је саставни део ове Одлуке.

Таксе наплаћују и предузећа, установе и друге организације у вршењу јавних овлашћења која су им поверена одлуком Скупштине општине Инђија.

**Члан 3.**

Обвезник таксе (у даљем тексту: обвезник) јесте подносилац захтева, односно поднеска којим се покреће, односно врши радња прописана Тарифом.

Ако за прописану таксу постоје више обвезника, њихова обавеза је солидарна.

Ако записник замењује захтев, односно поднесак из става 1. овог члана за који се плаћа такса, обвезник је давалац изјаве на записник.

**Члан 4.**

Таксена обавеза настаје, уколико Тарифом није другачије прописано.

1. за поднеске – у тренутку када се предају,
2. за захтеве дате на записник – у тренутку када се записник састави;
3. за решења, дозволе и друге исправе – у тренутку подношења захтева за њихово издавање;
4. за управне радње – у тренутку подношења захтева за извршење тих радњи;

**Члан 5.**

Такса се плаћа у трнутку настанка таксене обавезе, ако овом одлуком није другачије прописано.

Такса се уплаћује на прописан уплатни рачун јавних прихода, а средства која се остваре наплатом су изворни приход буџета општине.

**Члан 6.**

Ако у поступку један или више обвезника поднесу више захтева који имају исти правни основ, а доноси се једно решење, такса се плаћа за сваки појединачни захтев, ако Тарифом није другачије одређено.

**Члан 7.**

Такса се плаћа у новчаном износу прописаном Тарифом.

Обвезник је дужан, да уз захтев приложи одговарајући доказ да је таксу платио.

**Члан 8.**

У решењу или другој исправи за коју је такса плаћена, означава се да је такса плаћена, износ који је плаћен и тарифни број по коме је такса плаћена.

**Члан 9.**

Ако обвезник који је дужан да плати таксу, поднесе захтев уз који није приложен доказ о плаћеној такси у прописаном износу, одговорно лице органа надлежног за пријем захтева, затражиће од обвезника да поднесе доказ о уплати прописане таксе у року од десет

дана од дана подношења захтева и упозорити га на последице неплаћене таксе, о чему на поднетом захтеву сачињава забелешку.

Ако захтев, уз који није приложен доказ о плаћеној такси у прописаном износу стигне поштом, одговорно лице органа надлежног за пријем захтева, позваће обвезника писменом опоменом да, у року од десет дана од дана пријема опомене, плати прописану таксу и таксу за опомену и упозорити га на последице неплаћања такси.

Ако обвезник у року из става1. и 2. овог члана, не поднесе доказ да је такса уплаћена у прописаном износу, наплата прописане таксе и таксе за опомену из става 2. овог члана, врши се пре уручења затраженог решења или друге исправе, односно пре саопштења обвезнику да је радња извршена.

Ако обвезник из става 1. и 2. овог члана не поднесе доказ да је прописана такса и такса за опомену, уплаћена, надлежни орган ће обавестити обвезника када спис буде донет, односно радња извршена и ако таксе не буду уплаћене и доказ о томе достављен надлежном органу, по истеку десет дана од дана обавештења, обавестити Одељење за утврђивање и наплату јавних прихода и приложити потребне доказе, ради покретања поступка принудне наплате.

**Члан 10.**

У погледу повраћаја, камате, принудне наплате, застарелости и осталог што није посебно прописано овом Одлуком, сходно се примењују прописи којима се уређује порески поступак и пореска администрација.

**Члан 11.**

Ослобађају се плаћања таксе:

1. органи, организације и институције Републике Србије;
2. органи и организације, аутономне покрајне и локалне самоуправе;
3. организације обавезног социјалног осигурања;
4. установе основане од стране Републике Србије, аутономних покрајна и општине;
5. цркве и верске заједнице, регистроване у складу са Законом о црквама и верским заједницама;
6. организације црвеног крста;

**Члан 12.**

Не плаћа се такса за:

1.списе и радње у поступцима који се воде по службеној дужности:

2.списе и радње у поступку за повраћај више или погрешно плаћених јавних прихода,

3.списе и радње у поступку за исправљање грешака у решењима, другим исправама и службеним евиденцијама;

4. пријаве и прилоге уз њих за утврђивање јавних прихода, списе и радње у поступку за утврђивање смањења катастарског прихода због елементарних непогода , биљних болести, штеточина и других ванредних догађаја, као и списе ирадње за остваривање законом прописаних пореских подстицаја и ослобађања од плаћања јавних прихода;

5.списе и радње за остваривање права из обавезног социјалног осигурања, социјалне заштите, борачко инвалидске заштите и заштите цивилних инвалида рата, односно права у складу са прописима којима се уређује финансијска подршка породици са децом, као и за списе и радње у поступку остваривања права жртава породичног насиља;

6. списе и радње у вези са предшколским и школским васпитањем и образовањем, образовањем студената, стручним усаврашавањем односно преквалификацијом;

7. списе и радње, као и прилоге који се морају поднети уз захтев, у вези са регулисањем војне обавезе;

8. списе и радње у поступку сахрањивања;

9.поднеске упућене органима за представке и притужбе;

10 списе и радње у поступку заснивања радног односа и остваривања права по том основу;

11. за потврду о пријему захтева;

12. за потврду о правоснажности и извршности која се ставља на управни акт.

**Члан 13.**

Ако је поступак покренут на захтев више обвезника, од којих су неки ослобођени плаћања таксе, таксу у том поступку плаћа обвезник који није ослобођен плаћања таксе.

**Члан 14.**

У решењу, исправи, документу или писменом, који се издаје без плаћања таксе, мора се означити сврха издавања и основ ослобађања од плаћања таксе.

Решење, исправа, документ или писмено из става 1. овог члана, може се користити само у сврху за коју је издато.

**Члан 15.**

Надзор над спровођењем одредаба ове одлуке, врши Општинска управа- Одељење за општу управу.

**Члан 16.**

За списе и радње у управним стварима и за друге списе и радње органа, за таксене обавезе које су настале, а нису плаћене до ступања на снагу ове Одлуке, такса се плаћа у складу са прописима који су били на снази у време настанка таксене обавезе, ако је то повољније за обвезника.

**Члан 17.**

Ступањем на снагу ове Одлуке, престаје да важи Одлука о локалним административним таксама („Службени лист општина Срема“ број 40/08, 42/09, 42/10, 38/11, и „Службени лист општине Инђија“ број 12/12,16/13 и 18/15).

**Члан 18.**

Ова Одлука ступа на снагу наредног дана од дана објављивања у „Службеном листу општине Инђија“, а примењиваће се од 1. јануара 2018. године.

**СКУПШТИНА ОПШТИНЕ ИНЂИЈА**

**Број:434-4/2017-I Председник**

**Дана:29. децембра 2017.године**

**Инђија Милан Предојевић**

**ТАРИФА**

**ЛОКАЛНИХ АДМИНИСТРАТИВНИХ ТАКСИ**

Износ у динарима

**Тарифни број 1.**

|  |  |
| --- | --- |
| 1. За захтев, молбу, предлог, пријаву и други поднесак, ако овом одлуком није другачије прописано | 250 |

**Напомена:** Такса по овом тарифном броју, не плаћа се за накнадне поднеске обвезника којим захтева брже поступање по раније поднетом захтеву, односно поднеску.

Такса из овог тарифног броја не плаћа се за захтев за приступ информацијама од јавног значаја, у складу са законом којим се уређује приступ информацијама од јавног значаја.

**Тарифни број 2.**

|  |  |
| --- | --- |
| 1. За жалбу против решења ако овом одлуком није другачије прописано | 400 |

**Тарифни број 3.**

|  |  |
| --- | --- |
| 1.За сва решења која доноси Општинска управа ако овом одлуком није другачије прописано | 500 |

**Напомена:** Ако се доноси једно решење по захтеву више лица обвезника таксе, такса по овом тарифном броју плаћа се према броју обвезника таксе, којима се решење уручује.

**Тарифни број 4.**

|  |  |
| --- | --- |
| 1.За уверења која се издају на основу службене евиденције | 280 |
| 2.За уверења о чињеницама за које се спроводи поступак утврђивања | 340 |

**Тарифни број 5.**

|  |  |
| --- | --- |
| 1.За опомену којом се обвезник позива да плати таксу | 270 |

**Тарифни број 6.**

|  |  |
| --- | --- |
| 1.За издавање прописаних образаца ( налепница и сл.) | 420 |

**Тарифни број 7.**

|  |  |
| --- | --- |
| 1.За издавање преписа из архиве, по сваком листу | 400 |

**Тарифни број 8.**

|  |  |
| --- | --- |
| 1.За увид у архивирана акта по захтеву странке | 680 |

**Тарифни број 9.**

|  |  |
| --- | --- |
| 1.За издавање потврде о естетском прегледу такси возила | 2.050 |

**Тарифни број 10.**

|  |  |
| --- | --- |
| 1.За издавње потврде о положеном испиту о познавању прописа који регулишу такси превоз и о познаваљу територије општине Инђија | 3.420 |

**Тарифни број 11.**

|  |  |
| --- | --- |
| 1.За издавање такси дозволе | 2.740 |

**Тарифни број 12.**

|  |  |
| --- | --- |
| 1.За решење о давању у закуп грађевинског земљишта | 2.500 |

**Тарифни број 13.**

|  |  |
| --- | --- |
| 1.За учешће на конкурсу за доделу локације за привремено постављање киоска и мањих монтажних објеката на јавним површинама | 5.000 |

**Тарифни број 14.**

|  |  |
| --- | --- |
| 1.За решење о исељењу бесправно усељених лица | 1.000 |

**Тарифни број 15.**

|  |  |
| --- | --- |
| 1.За решење, дозволу, одобрење, сасгласност и други акт који доноси односно издаје предузеће, установа или друга организација, којој је одлуком Скупштине општине поверено вршење јавних овлашћења | 400 |

**Тарифни број 16.**

|  |  |
| --- | --- |
| 1.За проверу и утврђивање испуњености услова за разврставање собе,односно куће и стана за одмор у одговарајућу категорију, ради изнајмљивања | 1.000 |

**Тарифни број 17.**

|  |  |
| --- | --- |
| 1.За решење о дужем радном времену угоститењских објеката, поводом организовања свадби, матурских прослава и испраћаја у војску | 2.740 |

**Тарифни број 18.**

|  |  |
| --- | --- |
| 1.За издавање информације о локацији по катастарској парцели | 1.000 |

**Тарифни број 19.**

|  |  |
| --- | --- |
| 1.За издавање локацијских услова за објекте комуналне, енергетске и друге линијске инфраструктуре на основу грађевинске вредности објекта и то:  - до 800.000 динара  - до 1.500.000 динара  - до 5.000.000 динара  - до 10.000.000 динара  - до 50.000.000 динара  - преко 50.000.000 динара | 2%  1,5%  1,3%  0,7%  0,3%  0,15% |
| 2.За остале објекте према бруто развијеној, изграђеној површини свих етажа:  - пословни простор  - стамбени простор  - пратећи економски и други објекти | 70 дин/m2  50 дин/m2  30 дин/m2 |
| 3.За викенд објекте:  - до 30m2  -преко 30m2 | 4.100 дин  5.480 дин |

**Напомена:** Такса из тачке 1. овог Тарифног броја, не може бити нижа од 3.390 динара.

Такса из тачке 2. овог Тарифног броја, не може бити нижа од 2.820 динара.

**Тарифни број 20.**

|  |  |
| --- | --- |
| 1.За издавање потврде за пројекат парцелације и препарцелације и то:  - до четири катарстарске парцеле  - за више од четири катастарске парцеле | 1.500  3.000 |
| 2.За издавање потврде да је урбанистички пројекат израђен у складу са планским документом | 4.100 |

**Тарифни број 21.**

|  |  |
| --- | --- |
| 1.За издавање грађевинске дозволе за правна лица, 1 промил од предрачунске вредности а не више од 9.100 динара |  |
| 2.За издавање грађевинске дозволе за физичка лица:  - пословни простор  - стамбени простор  - помоћни објекти  - пољопривредни објекти  - монтажни објекти  - викенд објекти | 1.500  1.000  600  300  600  1.500 |

**Тарифни број 22.**

|  |  |
| --- | --- |
| 1.За решење о одобрењу извођења радова | 2.000 |

**Тарифни број 23.**

|  |  |
| --- | --- |
| 1.За обавештење о завршетку израде темеља  - за правна лица  - за физичка лица | 2.500  1.500 |

**Тарифни број 24.**

|  |  |
| --- | --- |
| 1.За издавање употребне дозволе | 40 дин/m2 |
| 2.За издавање употребне дозволе за инфраструктурне и сличне објекте | 6.750 |
| 3.За издавање решења о уклањању објекта  - за правна лица  - за физичка лица | 2.740  2.050 |

**Тарифни број 25.**

|  |  |
| --- | --- |
| За утврђивање испуњености услова у погледу заштите животне средине, односно утврђивање потребе о изради студије затеченог стања ради обављања делатности и то:  -за радње  -за индустријске објекте као и објекте комуналне и енергетске инфраструктуре 1,5 промила, у односу на ревалоризовану грађевинску вредност објекта | 3.000 |

**Тарифни број 26.**

|  |  |
| --- | --- |
| 1. Захтев за давање сагласности на Студију о процени утицаја на животну средину | 420 |

**Тарифни број 27.**

|  |  |
| --- | --- |
| 1.За преглед техничке документације по захтеву за давање сагласности на Студију о процени утицаја на животну средину и анализу затеченог стања на животну средину и то:  - за објекте до 100m2  - за објекте од 100m2 до 300m2  - за објекте од 300m2 до 500m2  - за објекте од 500m2 до 1000m2  - за објекте преко 1000m2 | 2.740  5.480  8.150  10.900  13.670 |

**Тарифни број 28.**

|  |  |
| --- | --- |
| 1.За издавање решења о давању сагласности на процену утицаја на животну средину, решења о анализи затеченог стања и решења о испуњености услова заштите животне средине | 1.500 |

**ОБРАЗЛОЖЕЊЕ**

Правни основ за доношење Одлуке о локалним административним таксама садржан је у члану 9. став 1.Закона о финансирању локалне самоуправе („Службени гласник РС“ број 62/06,47/11, 93/12,83/16 и 104/16-други закон), и члана 37.став 1. тачка 26. Статута општине Инђија- пречишћен текст („Службени лист општине Инђија“ број 9/13).

Чланом 7.став 1. Закона о финансирању локалне самоуправе, регулисано је да стопе изворних прихода, као и начин и мерила за одређивање висине локалних такси и накнада уређује скупштина јединице локалне самоуправе својом одлуком у складу са законом.

Ставом 2. овог члана, регулисано је да се одлука доноси након одржавања јавне расправе, и може се мењати највише једанпут годишње и то у поступку утврђивања буџета јединице локалне самоуправе за наредну годину.

Чланом 9. став 1. Закона о финансирању локалне самоуправе , регулисано је да Скупштина јединице локалне самоуправе може уводити локалне административне таксе за списе и радње у управним стварима, као и за друге списе и радње које органи јединице локалне самоуправе издају, односно обављају у оквиру послова из своје изворне надлежности.

Чланом 10.овог закона, прописани су битни елементи одлуке којом се уводе локалне административне таксе и то да одлука мора садржати: списе и радње за које се уводи локална административна такса; настанак таксене обавезе; начин плаћања таксе; ослобађања од плаћања такси; висину таксе. Законодавац је лимитирао висину локалних административних такси, прописујући да оне не могу бити веће од износа републичке административне таксе прописане за одговарајући, односно сличан спис или радњу.

Основни текст Одлуке о локалним административним таксама донет је 2008. године са изменама 2009, 2010, 2011, 2012, 2013. и 2015. године, те се због великог броја измена приступило изради нове Одлуке о локалним административним таксама.

Предложеном Одлуком извршена је корекција износа појединих административних такси и усаглашавање терминологије коришћене у појединим тарифним бројевима као и обједињавање свих измена извршених до сада у периоду од 2008. године, када је донет основни текст одлуке. Такође, брисане су две тарифе и то за технички преглед стамбених,стамбено пословних објеката, викенд објеката и других објеката као и објеката комуналне, енергетске инфраструктуре и других линијских објеката, из разлога што Општинска управа по закону више није надлежна за технички преглед, већ привредна друштва регистрована за ту делатност.

Тарифа за спровођење поступка закључења брака ван службених просторија, такође је брисана, што значи уколико матичар дозволи да се брак склопи ван просторије посебно предвиђеној за ту намену, ако за то постоје нарочито оправдани разлози, а обезбеђени су услови у погледу свечаног изгледа просторије и тиме се не вређа достојанство чина склапања брака, склапање брака ће се обавити без наплаћивања таксе. Досадашње искуство указује да се претежно склапање брака вршило у угоститељским објектима , око 40-50%, од укупно закључених бракова у току години, те ће се самим тим смањити трошкови будућих супружника приликом закључења брака за до сада прописану локалну административну таксу у износу од 5100 динара.

По утврђивању предлога Одлуке о локалним административним таксама, од стране Општинског већа општине Инђија, спроведена је јавна расправа у периоду од 22.новембра до 08.децембра 2017.године, објављивањем предлога одлуке на интернет страници општине. У периоду трајања јавне расправе није упућена ни једана примедба, предлог или сугестија од стране грађана, представника привредних субјеката, пословних удружења и других заинтересованих лица.

С обзиром на изнето предлаже се Скупштини општине Инђија, да Одлуку о локалним административним таксама усвоји у тексту како је дат у материјалу.

Одељење за правне и скупштинске послове